Rijeka, 15. studenog 2018.

**PREDMET: Poziv na tribinu (Ne)uspjeh: Moja priča**

U novom kulturnom centru, rasadniku kreativnog grada [Ri Hub](http://rijeka2020.eu/program/rihub/), **Zaklada Sveučilišta** **u Rijeci** održat će nesvakidašnju tribinu koja će okupiti mlade riječke inovatore i kreativce u priči o njihovom poslovnom (ne)uspjehu.

S kojim izazovima su se susreli na putu od Zavoda za zapošljavanje do upravljanja uspješnim brendom, jesu li im pritom pomogli razni mehanizmi potpora, koliko su u svemu važne inovacije, nova promišljanja i ideje, otkrit će nam **Alenka Tvrtković, Ana Kovačević i Marin Trošelj.**

Alenka Tvrtković osnivačica je popularnog **brenda i originalne recepture** [**First in The Raw**](http://firstintheraw.com/)  energetskih pločica, koja je svoju strast za putovanjem i sportom pretvorila u uspješni poslovni pothvat. Danas su ti zdravi proizvodi distribuirani u više od 40 lokacija diljem Hrvatske. Ana Kovačević jedna je od vlasnica **prve riječke trgovine bez otpada** [Špajza](https://www.facebook.com/spajzarijeka/), vlastito poduzeće otvorila je odmah pri završetku fakulteta, a zahvaljujući tome danas u Rijeci postoji trgovina koja ne stvara otpad, te istovremeno podržava proizvode malih hrvatskih proizvođača. Marin Trošelj osnivač je tvrtke [STEMI](https://www.stemi.education/) koja je, osim edukacije i promocije STEM područja među mladima, proizvela jedinstveni i prepoznatljivi hexapod robot. Upravo im je on osigurao poziv jedne od najvećih tehnoloških tvrtki *Intel* na izlaganje u sklopu njihova štanda na najvećem svjetskom Maker Fairu sajmu u San Franciscu.

Zaklada Sveučilišta tribinom želi prezentirati uspješne priče u lokalnoj zajednici, no bez zadrške uključivanjem i manje uspješnih pokušaja i izazova kao relevantnih koraka ka postizanju poslovnih ciljeva. Razmjena znanja i iskustva u ležernoj atmosferi pružit će studentima, ali i svima zainteresiranima, vrijedne lekcije i inspiracije u razvijanju samostalnog puta.

Tribina *(Ne)uspjeh: Moja priča* održat će se u sklopu case study natjecanja Realizator 2018. u četvrtak, **22. studenog 2018.** s početkom u **19 sati.** Više informacija dostupno je na [mrežnim](http://www.zaklada.uniri.hr/zaklada/2018/11/najava-tribine-neuspjeh-moja-prica/) i [Facebook](https://www.facebook.com/events/474953283012636/) stranicama Zaklade.